Sofie Frederiksen er vild med udsigten til varmt vejr, men det er hendes hund, Alma, absolut ikke. For Alma er en 12-årig fransk bulldog. Og solen er ikke hendes bedste ven. - Der er meget lyd på hende i forvejen, men der er ekstra lyd på hende, når hun har det varmt, fortæller Sofie Frederiksen, der ejer Alma. Kan få store konsekvenser Den gamle, franske bulldog er langt fra den eneste, der har det svært i sommervarmen. - Det kan være en kanin, der sidder i et bur i direkte sollys. Eller det kan være en kat, der sidder i en lejlighed, uden at der er køl på. Det kan føre nogle ret alvorlige konsekvenser med sig, hvis ikke man er opmærksomme på, hvordan de har det, fortæller Christopher Thyrrestrup, der er dyrlæge i Vodskov Dyreklinik. Med temperaturer over 20 grader de næste mange dage, skal ejere derfor være særlige opmærksomme. Hos dyrlægen i Vester Hassing har man nemlig allerede set dyr, der har været for længe i solen. - I værste tilfælde, på grund af du ikke kan lede varmen væk, jamen så kan du rent faktisk ende med at dø af det, konstaterer Christopher Thyrrestrup. Og nogle af de bedste råd til dyrene, uanset om det er hund, kat eller kanin, er egentlig ret simple. - De skal have adgang til skygge og de skal have adgang til frisk vand, da det også er en måde, de kan køle sig af på, forklarer dyrlægen. Se hele inslaget med dyrlæge og Aalborg Zoo herunder: Aalborg Zoo forebygger også varmen I Zoo i Aalborg har de også helt styr på dyrene i varmen. - Lige nu er jeg ved at lave en mudderpøl til dem, så de kan gå over og køle sig ned, hvis de har behov for det, fortæller Oscar Krebs Lund, der er dyrepasser i Zoo Aalborg. Vortesvinene er vant til tropisk klima, men pølen kan alligevel være nødvendig, da mudderpølen har flere fordele for svinene. - Hvis ikke vi hælder vand på, så vil de selv grave sig ned til, hvor jorden er køligere. Mudderet som de ruller sig i, virker også som en slags solcreme for dem, så det beskytter dem også mod insekter og solen, forklarer dyrepasseren.

Opsummering:
Med temperaturer over 20 grader de næste mange dage, skal ejere være særlige opmærksomme.